PATVIRTINTA
Kauno regiono plėtros tarybos

steigiamojo susirinkimo

2020 m. lapkričio 30 d.

sprendimu Nr. 2

(Kauno regiono plėtros tarybos 2024 m. d. visuotinio dalyvių

susirinkimo redakcija)

KAUNO REGIONO PLĖTROS TARYBOS

NUOSTATAI

I SKYRIUS

BENDROSIOS NUOSTATOS

1. Kauno regiono plėtros taryba (toliau – Regiono plėtros taryba) yra pelno nesiekiantis ribotos civilinės atsakomybės viešasis juridinis asmuo, kuris savo veikloje vadovaujasi šiais nuostatais (toliau – Nuostatai), Lietuvos Respublikos civiliniu kodeksu, Lietuvos Respublikos regioninės plėtros įstatymu (toliau – Regioninės plėtros įstatymas), kitais Lietuvos Respublikos įstatymais ir kitais teisės aktais.

2. Regiono plėtros tarybos teisinė forma – regiono plėtros taryba.

3. Regiono plėtros tarybos finansiniais metais yra laikomi kalendoriniai metai.

II SKYRIUS

REGIONO PLĖTROS TARYBOS VEIKLOS TIKSLAI

4. Regiono plėtros tarybos veiklos tikslai:

4.1. planuoti, koordinuoti nacionalinės regioninės politikos įgyvendinimą Kauno regione ir bendrai su kitomis regionų plėtros tarybomis, savivaldybių institucijomis ir įstaigomis įgyvendinamas regioninės plėtros skatinimo priemones;

4.2. skatinti socialinę, ekonominę Kauno regiono plėtrą, darnų urbanizuotų teritorijų vystymą, socialinių ir ekonominių skirtumų tarp Kauno regiono ir kitų regionų bei šių skirtumų tarp Kauno regiono savivaldybių mažinimą;

4.3. skatinti savivaldybių bendradarbiavimą, siekiant padidinti funkcinių zonų vystymo ir viešųjų paslaugų teikimo organizavimo efektyvumą;

4.4. atstovauti Kauno regionui.

5. Regiono plėtros tarybos veiklos sritis – nacionalinės regioninės politikos įgyvendinimas Kauno regione.

6. Regiono plėtros taryba, siekdama Nuostatų 4 punkte nurodytų veiklos tikslų, atlieka šias funkcijas:

6.1. rengia, tvirtina Kauno regiono plėtros planą, jo pakeitimus, koordinuoja ir kontroliuoja Kauno regiono plėtros plano įgyvendinimą;

6.2. svarsto ir teikia Vidaus reikalų ministerijai ir kitoms Vyriausybės tvirtinamus planavimo dokumentus rengiančioms valstybės institucijoms, įstaigoms pasiūlymus dėl Regionų plėtros programos ir kitų Vyriausybės tvirtinamų planavimo dokumentų, kurių įgyvendinimas gali turėti poveikį Kauno regiono plėtrai, projektų;

6.3. teikia Vidaus reikalų ministerijai pasiūlymus dėl spręstinų regioninės plėtros problemų ir poveikio rodiklių;

6.4. teikia pasiūlymus Kauno regiono savivaldybių taryboms dėl savivaldybių strateginių plėtros planų;

6.5. koordinuoja Regionų plėtros programoje Kauno regionui nustatytų išankstinių sąlygų įgyvendinimą arba pagal kompetenciją jas įgyvendina;

6.6. suderinusi su kitomis regionų plėtros tarybomis arba Regiono plėtros tarybos dalyvėmis nesančių savivaldybių tarybomis, nustato bendrų su kitais regionais ir (arba) savivaldybėmis funkcinių zonų vystymo tikslus, uždavinius ir koordinuoja jų įgyvendinimą;

6.7. teikia Vidaus reikalų ministerijai ir kitoms ministerijoms, įstaigoms pasiūlymus dėl teisės aktų, kurių įgyvendinimas gali turėti poveikį Kauno regiono plėtrai, projektų;

6.8. rengia, tvirtina Kauno regiono atliekų tvarkymo planą ir teisės aktų nustatyta tvarka teikia informaciją apie regioninio atliekų tvarkymo plano priemonių, užtikrinančių valstybiname strateginiame atliekų tvarkymo plane nustatytų užduočių įgyvendinimą;

6.9. teikia pasiūlymus dėl atitinkamais metais priimamų į profesinio mokymo įstaigas mokinių preliminaraus skaičiaus pagal Ekonominės veiklos rūšių klasifikatorių, kurį nustato Vyriausybė;

6.10. dalyvauja svarstant ir teikiant pasiūlymus Lietuvos Respublikos socialinės apsaugos ir darbo ministerijai dėl priemonių užimtumo problemoms spęsti atsižvelgiant į regiono specifiką;

6.11. pripažįsta projektus regioninės svarbos projektais, atlieka šių projektų įgyvendinimo priežiūrą ir sprendžia dėl Regiono plėtros tarybos sprendimų, kuriais projektai pripažinti regioninės svarbos projektais, pakeitimo ar pripažinimo netekusiais galios;

6.12. pagal kompetenciją dalyvauja rengiant programas, skirtas regionų, esančių prie Lietuvos ir kaimyninės valstybės bendros sausumos ar jūrų sienos, bendroms problemoms spręsti, ir atliekant šių programų įgyvendinimo stebėseną;

6.13. dalyvauja pasinaudojant 2021–2027 metų Europos Sąjungos fondų investicijų programos finansavimu įgyvendinamų Kauno miesto tvarios miesto plėtros strategijos ir Kauno regiono funkcinės zonos strategijos rengime, įgyvendinime;

6.14. atstovauja Kauno regionui tarptautinėse regionų bendradarbiavimo ir nacionalinėse organizacijose ir bendradarbiauja su Lietuvos ir kitų valstybių regionais;

6.15. įgyvendina savivaldybių perduotus viešųjų paslaugų teikimo administravimo įgaliojimus;

6.16. atlieka kitas įstatymuose ir Vyriausybės nutarimuose regionų plėtros taryboms nustatytas funkcijas;

6.17. įgyvendina kitas Regioninės plėtros įstatymu nenustatytas Kauno regiono plėtros tarybos funkcijas, kurios neatsiejamai susijusios su Kauno regiono plėtros tarybos veiklos tikslais.

III SKYRIUS

REGIONO PLĖTROS TARYBOS DALYVIAI, JŲ TEISĖS IR PAREIGOS

7. Visi regiono plėtros tarybos steigėjai nuo regiono plėtros tarybos įregistravimo Juridinių asmenų registre tampa jos dalyviais ir įgyja Regioninės plėtros įstatyme, kituose įstatymuose ir Nuostatuose nustatytas dalyvio teises.

8. Regiono plėtros tarybos dalyvis turi šias neturtines teises:

8.1. dalyvauti ir balsuoti Regiono plėtros tarybos visuotiniame dalyvių susirinkime;

8.2. susipažinti su Regiono plėtros tarybos dokumentais ir gauti Regiono plėtros tarybos turimą informaciją apie jos veiklą;

8.3. išstoti iš Regiono plėtros tarybos.

9. Regiono plėtros tarybos dalyvis gali turėti kitų įstatymuose ir Nuostatuose nustatytų neturtinių ir turtinių teisių.

10. Regiono plėtros tarybos dalyvio teisės negali būti perleistos.

11. Regiono plėtros tarybos dalyvis turi šias pareigas:

11.1. laikytis Nuostatų ir Regiono plėtros tarybos visuotinio dalyvių susirinkimo sprendimų;

11.2. Regiono plėtros tarybos visuotinio dalyvių susirinkimo nustatyta tvarka sumokėti dalyvio stojamąjį įnašą ir mokėti dalyvio mokesčius;

11.3. užtikrinti savo įgalioto asmens dalyvavimą Regiono plėtros tarybos visuotiniuose dalyvių susirinkimuose;

11.4. kitas įstatymuose ir Nuostatuose nustatytas pareigas.

IV SKYRIUS

NAUJŲ REGIONO PLĖTROS TARYBOS DALYVIŲ PRIĖMIMO IR DALYVIŲ IŠSTOJIMO IŠ REGIONO PLĖTROS TARYBOS TVARKA

12. Nauju Regiono plėtros tarybos dalyviu gali tapti savivaldybė, kurios teritorija pagal Lietuvos Respublikos teritorijos administracinių vienetų ir jų ribų įstatymą priklauso Kauno apskrities teritorijai.

13. Savivaldybė, siekianti tapti Regiono plėtros tarybos dalyviu po Regiono plėtros tarybos įregistravimo Juridinių asmenų registre, turi pateikti Regiono plėtros tarybai raštišką prašymą priimti ją Regiono plėtros tarybos dalyviu, kuriame turi būti nurodytas pasižadėjimas laikytis Nuostatų ir Regiono plėtros tarybos visuotinio dalyvių susirinkimo (toliau – Visuotinis dalyvių susirinkimas) sprendimų, ir savivaldybės tarybos sprendimo dėl tapimo Regiono plėtros tarybos dalyviu kopiją.

14. Naujas Regiono plėtros tarybos dalyvis priimamas Visuotinio dalyvių susirinkimo sprendimu. Visuotiniam dalyvių susirinkimui priėmus sprendimą priimti naują Regiono plėtros tarybos dalyvį, juo pageidavusi tapti savivaldybė juo tampa, perdavusi Regiono plėtros tarybai Visuotinio dalyvių susirinkimo nustatyto dydžio dalyvio stojamąjį įnašą.

15. Savivaldybė, esanti Regiono plėtros tarybos dalyve, nutarusi išstoti iš Regiono plėtros tarybos, apie tai privalo raštu pranešti Regiono plėtros tarybos administracijos direktoriui (toliau – administracijos direktorius), nurodydama išstojimo iš Regiono plėtros tarybos terminą, kuris negali būti trumpesnis kaip 6 mėnesiai nuo pranešimo apie išstojimą pateikimo dienos. Administracijos direktorius per 30 dienų nuo savivaldybės, esančios Regiono plėtros tarybos dalyve, pranešimo gavimo dienos apie tai raštu informuoja kitus Regiono plėtros tarybos dalyvius ir Nuostatų nustatyta tvarka šaukia Visuotinį dalyvių susirinkimą sprendimui dėl dalyvio atsiskaitymo su Regiono plėtros taryba tvarkos ir terminų nustatymo. Jeigu dalyvis turi neįvykdytų prievolių Regiono plėtros tarybai, administracijos direktorius, pasibaigus dalyvio pranešime apie išstojimą nurodytam išstojimo terminui, apie tai dalyvį informuoja raštu, kartu pateikdamas Visuotinio dalyvių susirinkimo patvirtintą buvusio dalyvio atsiskaitymo su Regiono plėtros taryba tvarką ir terminus.

16. Dalyvis laikomas išstojusiu iš Regiono plėtros tarybos ir netenka Regiono plėtros tarybos dalyvio teisių ir pareigų nuo dalyvio pranešime apie išstojimą nurodyto išstojimo termino, bet ne anksčiau kaip po 6 mėnesių nuo pranešimo apie išstojimą pateikimo dienos.

17. Išstojus iš Regiono plėtros tarybos, stojamieji dalyvio įnašai ir dalyvio mokesčiai ar kitaip Regiono plėtros tarybos nuosavybėn perduotos lėšos ir turtas negrąžinami.

V SKYRIUS

REGIONO PLĖTROS TARYBOS DALYVIŲ STOJAMŲJŲ ĮNAŠŲ IR DALYVIŲ MOKESČIŲ DYDŽIAI IR MOKĖJIMO TVARKA

18. Regiono plėtros tarybos dalyvių stojamųjų įnašų bei Regiono plėtros tarybos dalyvių mokesčių dydį, taip pat dalyvių stojamųjų įnašų bei dalyvių mokesčių mokėjimo tvarką nustato Visuotinis dalyvių susirinkimas, priimdamas atskirą (-us) sprendimą (-us).

VI SKYRIUS

REGIONO PLĖTROS TARYBOS ORGANAI

19. Regiono plėtros tarybos organas yra Visuotinis dalyvių susirinkimas, Regiono plėtros tarybos valdymo organai – Kolegija ir administracijos direktorius.

VII SKYRIUS

VISUOTINIS DALYVIŲ SUSIRINKIMAS

20. Visuotinio dalyvių susirinkimo kompetencija nesiskiria nuo nurodytos Regioninės plėtros įstatyme, visuotinis dalyvių susirinkimas gali svarstyti ir kitus klausimus, tiesiogiai nepriskirtus Kolegijos kompetencijai ir inicijuotus Regiono plėtros tarybos dalyvio, Kolegijos ar administracijos direktoriaus.

21. Visuotinis dalyvių susirinkimas šaukiamas ne rečiau kaip vieną kartą per metus ir gali vykti fiziškai susirenkant numatytoje vietoje ir (arba) vaizdo konferencijos būdu realiuoju laiku būdu. Kasmet per keturis mėnesius nuo Regiono plėtros tarybos finansinių metų pabaigos turi įvykti eilinis Visuotinis dalyvių susirinkimas.

22. Visuotinio dalyvių susirinkimo sušaukimo iniciatyvos teisę turi Regiono plėtros tarybos dalyvis, Kolegija ir administracijos direktorius.

23. Visuotinio dalyvių susirinkimo sušaukimą organizuoja administracijos direktorius. Kai Visuotinio dalyvių susirinkimo iniciatoriumi yra Regiono plėtros tarybos dalyvis, jis raštu pateikia administracijos direktoriui motyvuotą prašymą sušaukti Visuotinį dalyvių susirinkimą ir šaukiamo susirinkimo darbotvarkės projektą. Kolegija, siekdama inicijuoti Visuotinį dalyvių susirinkimą, priima sprendimą dėl Visuotinio dalyvių susirinkimo sušaukimo inicijavimo ir šaukiamo susirinkimo darbotvarkės projekto.

24. Apie šaukiamą Visuotinį dalyvių susirinkimą administracijos direktorius turi raštu ir elektroniniu paštu pranešti visiems Regiono plėtros tarybos dalyvių deleguotiems pagrindiniams atstovams (jei nėra deleguota – Regiono plėtros tarybos dalyviams) ne vėliau kaip prieš 5 darbo dienas iki numatomos Visuotinio dalyvių susirinkimo dienos, kartu nurodydamas Visuotinio dalyvių susirinkimo sušaukimo iniciatorių ir pateikdamas šaukiamo Visuotinio dalyvių susirinkimo darbotvarkės projektą ir informaciją susirinkime numatomais svarstyti klausimais (į darbotvarkės projektą įtrauktų klausimų aiškinamuosius raštus, sprendimų projektus ir kt.).

25. Visuotinį dalyvių susirinkimą administracijos direktorius gali sušaukti nesilaikydamas 24 punkte nurodyto termino, jeigu numatomo skubos tvarka šaukti Visuotinio dalyvių susirinkimo datai ir darbotvarkės projektui yra raštu ar elektroniniu paštu pritarę visi Regiono plėtros tarybos dalyvių deleguoti atstovai (jei nėra deleguota – Regiono plėtros tarybos dalyviai). Tokie rašytiniai ar elektroniniu paštu pateikti sutikimai turi būti pridėti kaip priedas prie Visuotinio dalyvių susirinkimo protokolo. Informacija Visuotiniame dalyvių susirinkime, kuris šaukiamas skubos tvarka, numatomais svarstyti klausimais visiems Regiono plėtros tarybos dalyvių deleguotiems pagrindiniams atstovams (jei nėra deleguota – Regiono plėtros tarybos dalyviams) raštu ir elektroniniu paštu pateikiama ne vėliau kaip prieš vieną darbo dieną iki visuotinio dalyvių susirinkimo dienos arba visuotinio dalyvių susirinkimo metu, kai taip nusprendžia visuotinis dalyvių susirinkimas svarstydamas darbotvarkės projektą ir ją įtraukęs papildomus, siūlomus svarstyti klausimus.

26. Visuotinis dalyvių susirinkimas gali būti šaukiamas teismo sprendimu, jei jis nebuvo sušauktas Nuostatų nustatyta tvarka ir dėl to į teismą kreipėsi Regiono plėtros tarybos dalyvis.

27. Visuotinis dalyvių susirinkimas gali būti atšaukiamas, jeigu gauta informacija apie tai, kad Visuotiniame dalyvių susirinkime dalyvaus mažiau kaip pusė Regiono plėtros tarybos dalyvių arba nebus sprendimams priimti reikalingo kvorumo, taip pat dėl kitų svarbių priežasčių, dėl kurių nebūtų galima užtikrinti Visuotinio dalyvių susirinkimo suorganizavimo.

28. Visuotinis dalyvių susirinkimas, paaiškėjus Nuostatų 27 punkte nurodytoms aplinkybėms, bet ne vėliau kaip prieš vieną darbo dieną iki planuotos Visuotinio susirinkimo dienos, atšaukiamas administracijos direktoriui suderinus tai su Visuotinio dalyvių susirinkimo pirmininku ir raštu bei elektroniniu paštu pranešus visiems Regiono plėtros tarybos dalyvių deleguotiems pagrindiniams atstovams (jei nėra deleguota – Regiono plėtros tarybos dalyviams).

29. Visuotinis dalyvių susirinkimas yra teisėtas, jeigu jame dalyvauja daugiau kaip pusė Regiono plėtros tarybos dalyvių.

30. Visuotiniam dalyvių susirinkimui pirmininkauja Visuotinio dalyvių susirinkimo pirmininkas, kurį Regiono plėtros tarybos dalyviai rotacijos principu renka sprendime nurodytam laikotarpiui. Visuotinio dalyvių susirinkimo pirmininkas gali būti renkamas nesibaigus įgaliojimų laikotarpiui.

31. Visuotinio dalyvių susirinkimo pirmininkas be kitų Nuostatuose nustatytų Regiono plėtros tarybos dalyvio teisių ir pareigų:

31.1. pirmininkauja Visuotiniam dalyvių susirinkimui:

31.1.1. skelbia susirinkimo pradžią;

31.1.2. tikrina, ar Visuotiniame dalyvių susirinkime dalyvauja daugiau kaip pusė Regiono plėtros tarybos dalyvių;

31.1.3.teikia Visuotiniam dalyvių susirinkimui svarstyti darbotvarkės projektą;

31.1.4. suteikia žodį Visuotiniame dalyvių susirinkime dalyvaujantiems asmenims, vadovauja klausimų svarstymo eigai, kontroliuoja kalbų trukmę, atsižvelgdamas į svarstymų rezultatus, formuluoja ir teikia klausimus balsuoti, nustato balsavimo tvarką ir sprendimo užfiksavimo būdą, skelbia balsavimo pradžią ir pabaigą bei balsavimo rezultatus.

31.2. su administracijos direktoriumi derina suplanuoto Visuotinio dalyvių susirinkimo atšaukimą;

31.3. pasirašo Visuotinio dalyvių susirinkimo protokolus;

31.4. pasirašo Visuotinio dalyvių susirinkimo sprendimus;

31.5. vykdo kitus Visuotinio dalyvių susirinkimo sprendimus, kuriais suteikiami konkretūs įgaliojimai.

32. Jei Visuotinio dalyvių susirinkimo pirmininkas negali dalyvauti susirinkime, jam pirmininkauja susirinkime dalyvaujančių Regiono plėtros tarybos dalyvių deleguotų atstovų balsų dauguma išrinktas asmuo, kuris įgyja visas su to susirinkimo pirmininkavimu susijusias teises ir pareigas, nustatytas Nuostatų 31.1, 31.3, 31.4 papunkčiuose.

33. Pirmam (vykstančiam po savivaldybių tarybų rinkimų) Visuotinam dalyvių susirinkimui pirmininkauja vyriausias pagal amžių Regiono plėtros tarybos dalyvių deleguotas pagrindinis atstovas, kuris įgyja visas su to susirinkimo pirmininkavimu susijusias teises ir pareigas, nustatytas Nuostatų 31.1, 31.3, 31.4 papunkčiuose, iki kol išrenkamas Visuotinio dalyvių susirinkimo pirmininkas.

34. Administracijos direktorius dalyvauja Visuotiniame dalyvių susirinkime be balso teisės. Kiti asmenys gali dalyvauti Visuotiniame dalyvių susirinkime, jeigu tam pritaria ne mažiau kaip pusė Visuotiniame dalyvių susirinkime dalyvaujančių Regiono plėtros tarybos dalyvių. Pritarimo faktas pažymimas Visuotinio dalyvių susirinkimo protokole, nepriimant atskiro sprendimo.

35. Visuotiniai dalyvių susirinkimai yra protokoluojami. Protokolą surašo Visuotinio dalyvių susirinkimo, visam Visuotinio dalyvių susirinkimo įgaliojimų laikui išrinktas posėdžio sekretorius. Protokole turi būti nurodyta: susirinkimo vieta ir laikas, dalyvių skaičius, kvorumo buvimas, balsavimo rezultatai, sprendimai, informacija apie susirinkimo sušaukimą. Prie protokolo turi būti pridedamas dalyvių sąrašas, o jeigu susirinkimas vyko vaizdo konferencijos būdu – ir balsavimo suvestinė. Susirinkime dalyvaujančių asmenų reikalavimu į protokolą turi būti įrašoma jų pareikalauta informacija.

36. Protokolas ir posėdyje priimti sprendimai turi būti surašyti ir pasirašyti per 7 darbo dienas nuo Visuotinio dalyvių susirinkimo dienos. Protokolą pasirašo Visuotinio dalyvių susirinkimo pirmininkas ir posėdžio sekretorius. Nuostatų 32 ir 33 punktuose nustatytais atvejais – Visuotinio dalyvių susirinkimo pirmininkas, susirinkimui pirmininkavęs asmuo ir posėdžio sekretorius. Sprendimus pasirašo Visuotinio dalyvių susirinkimo pirmininkas, kai sprendimų projektus teikia administracijos direktorius jie vizuojami sprendimo projekto rengėjo ir administracijos direktoriaus.

37. Dalyvavę susirinkime asmenys turi teisę pareikšti pastabų dėl pasirašyto protokolo per tris dienas nuo jo išsiuntimo elektroniniu paštu. Gautas pastabas dėl protokolo posėdžio sekretorius prideda prie protokolo ir nurodo, ar protokolą pasirašę asmenys su jomis sutinka, ar nesutinka.

38. Visuotinio dalyvių susirinkimo sprendimai priimami balsuojant „už“, „prieš“ arba nusišalinant, sprendimą (valią) įforminant kaip atskirus teisės aktus (sprendimus) arba užfiksuojant protokole (kaip nutarimus). Visuotiniame dalyvių susirinkime sprendžiamojo balso teisę turi visi Regiono plėtros tarybos dalyviai. Vienas dalyvis Visuotiniame dalyvių susirinkime turi vieną balsą.

39. Sprendimai priimami atviru balsavimu. Visų dalyvių sutikimu, balsavimas gali būti organizuojamas raštu. Slaptas balsavimas gali būti organizuojamas, jeigu to pageidauja ne mažiau kaip 3 dalyviai. Tais atvejais, kai susirinkimas vyksta ir vaizdo konferencijos būdu, balsavimas raštu arba slaptas balsavimas nėra organizuojami.

40. Visuotinio dalyvių susirinkimo sprendimai priimami paprasta balsų dauguma, išskyrus Regioninės plėtros įstatymo 21 straipsnio 1 dalies 1, 6, 7 ir 9 punktuose nurodytus sprendimus, kurie priimami pritarus visiems Regiono plėtros tarybos dalyviams.

41. Visuotinio dalyvių susirinkimo sprendimai įsigalioja jų užregistravimo dieną, jeigu juose nenustatyta kita įsigaliojimo data, išskyrus šių Nuostatų 73 punkte numatytą sąlygą.

VIII SKYRIUS

KOLEGIJA

42. Kolegija yra sudaroma iš visų Regiono plėtros tarybos steigėjomis (dalyvėmis) esančių savivaldybių merų ir šių savivaldybių tarybų deleguotų savivaldybių tarybų narių, laikantis Regioninės plėtros įstatymu nustatytų reikalavimų. Regiono plėtros tarybos steigėjomis (dalyvėmis) esančių savivaldybių tarybos į Kolegijos narius deleguoja:

42.1. Kauno miesto savivaldybės taryba deleguoja 7 savivaldybės tarybos narius;

42.2. Kauno rajono savivaldybės taryba deleguoja 3 savivaldybės tarybos narius;

42.3. Kėdainių rajono savivaldybės taryba deleguoja 1 savivaldybės tarybos narį;

42.4. Jonavos rajono savivaldybės taryba deleguoja 1 savivaldybės tarybos narį;

42.5. Raseinių rajono savivaldybės taryba deleguoja 1 savivaldybės tarybos narį;

42.6. Kaišiadorių rajono savivaldybės taryba deleguoja 1 savivaldybės tarybos narį;

42.7. Prienų rajono savivaldybės taryba deleguoja 1 savivaldybės tarybos narį;

42.8. Birštono savivaldybės taryba deleguoja 1 savivaldybės tarybos narį.

43. Kolegijos nario įgaliojimai pasibaigia Regioninės plėtros įstatyme nustatytais atvejais.

44. Kolegija atlieka jai Regioninės plėtros įstatyme nustatytas funkcijas ir šias funkcijas:

44.1. tvirtina administracijos direktoriaus pareigybės aprašymą, priima sprendimą skelbti konkursą administracijos direktoriaus pareigybei, nustato pretendentų į administracijos direktoriaus pareigas atrankos būdą ir sudaro pretendentų į administracijos direktoriaus pareigas atrankos komisiją;

44.2. nustato administracijos direktoriaus darbo sutarties sąlygas, atlieka administracijos direktoriaus metinį veiklos vertinimą, priima sprendimus dėl administracijos direktoriaus darbo poilsio, švenčių dienomis ir (ar) viršvalandinio darbo ir įgyvendina kitus administracijos direktoriaus darbdavio įgaliojimus darbo teisės srityje. Kolegijos sprendimu Kolegijos pirmininkui gali būti suteikti įgaliojimai savo nuožiūra įgyvendinti kitus administracijos direktoriaus darbdavio įgaliojimus darbo teisės srityje (dėl administracijos direktoriaus kasmetinių ir / ar tikslinių ir / ar pailgintų, papildomų atostogų suteikimo; dėl papildomų poilsio dienų suteikimo; dėl leidimo dirbti nuotoliniu būdu; dėl siuntimo į komandiruotes ir kita), įrašant Kolegijos pirmininko rezoliuciją ant dokumento;

44.3. svarsto administracijos direktoriaus darbo apmokėjimo sistemos projektą ir teikia išvadas dėl jo Visuotiniam dalyvių susirinkimui;

44.4. tvirtina Kauno regiono atliekų tvarkymo planą;

44.5. svarsto pasiūlymus dėl atitinkamais metais priimamų į profesinio mokymo įstaigas mokinių preliminaraus skaičiaus pagal Ekonominės veiklos rūšių klasifikatorių, kurį nustato Vyriausybė;

44.6. atlieka kitas Regioninės plėtros įstatymu, kitais įstatymais ir Vyriausybės nutarimais nenustatytas Kolegijos funkcijas, kurios neatsiejamai susijusios su Regiono plėtros tarybos veiklos tikslais.

45. Kolegija veikia Kolegijos darbo reglamente nustatyta tvarka, laikydamasi Regioninės plėtros įstatyme ir Nuostatuose nustatytų reikalavimų.

IX SKYRIUS

ADMINISTRACIJOS DIREKTORIUS

46. Administracijos direktorius yra vienasmenis Regiono plėtros tarybos valdymo organas – juridinio asmens vadovas.

47. Administracijos direktorius atlieka jam Regioninės plėtros įstatyme nustatytas funkcijas.

48. Administracijos direktorius veikia Regiono plėtros tarybos vardu santykiuose su kitais asmenimis tais klausimais, kurie Regioninės plėtros įstatymu ir Nuostatais nepriskirti Kolegijai ir Visuotiniam dalyvių susirinkimui.

49. Administracijos direktoriaus skyrimo ir atleidimo tvarka nesiskiria nuo Regioninės plėtros įstatyme nustatytos administracijos direktoriaus skyrimo ir atleidimo tvarkos.

X SKYRIUS

ADMINISTRACIJA

50. Administracija:

50.1. atlieka jai Regioninės plėtros įstatyme nustatytas funkcijas;

50.2. rengia Kauno regiono funkcinės zonos strategijos (toliau – Strategija) bei jos pakeitimo projektus, regiono savivaldybių susitarime dėl Strategijos įgyvendinimo nustatyta tvarka atlieka kitas su Strategijos įgyvendinimu ir stebėsena susijusias funkcijas;

50.3. atlieka patariamosios Kolegijos partnerių grupės (toliau – partnerių grupė), darbo grupės „Sveikatą stiprinantis Kauno regionas“, Strategijoje nustatytiems neinvesticiniams veiksmams įgyvendinti sudarytos (-ų) darbo grupės (-ių) sekretoriato funkcijas.

XI SKYRIUS

REGIONO PLĖTROS TARYBOS DOKUMENTŲ IR KITOS INFORMACIJOS APIE REGIONO PLĖTROS TARYBOS VEIKLĄ PATEIKIMO REGIONO PLĖTROS TARYBOS DALYVIAMS TVARKA

51. Regiono plėtros tarybos dalyvio raštišku reikalavimu ne vėliau kaip per 5 darbo dienas nuo reikalavimo gavimo dienos Regiono plėtros tarybos dokumentai Regiono plėtros tarybos dalyviui pateikiami susipažinti Regiono plėtros tarybos darbo valandomis jos buveinėje ar kitoje administracijos direktoriaus nurodytoje vietoje, kurioje dokumentai yra saugomi. Šių dokumentų kopijos Regiono plėtros tarybos dalyviui gali būti siunčiamos laišku ar elektroniniu paštu.

52. Regiono plėtros tarybos dokumentai, jų kopijos ar kita informacija Regiono plėtros tarybos dalyviams pateikiama neatlygintinai.

XII SKYRIUS

INFORMACIJOS APIE REGIONO PLĖTROS TARYBOS VEIKLĄ PATEIKIMO VISUOMENEI TVARKA

53. Regiono plėtros taryba informaciją apie Regiono plėtros tarybos veiklą skelbia savo interneto svetainėje Regioninės plėtros įstatyme, Lietuvos Respublikos teisės gauti informaciją iš valstybės ir savivaldybių institucijų ir įstaigų įstatyme (toliau – Įstatymas) ir Lietuvos Respublikos Vyriausybės 2003 m. balandžio 18 d. nutarime Nr. 480 „Dėl bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašo patvirtinimo“ (toliau – Aprašas) ir šiuose Nuostatuose nustatyta tvarka bei administracijos direktoriaus informacijos apie Regiono plėtros tarybos veiklą pateikimo visuomenei patvirtinta tvarka.

54. Be Įstatymu ir Aprašu nustatytos skelbti informacijos, Regiono plėtros taryba savo interneto svetainėje skelbia:

54.1. informaciją apie Regiono plėtros tarybos dalyvius (dalyvių pavadinimai);

54.2. Kolegijos narių sąrašą (vardas, pavardė ir, jeigu Kolegijos narys(-iai) sutinka, jų telefono numeris bei elektroninio pašto adresas);

54.3. informaciją apie partnerių grupėje atstovaujamas organizacijas ir partnerių grupėje šias organizacijas atstovaujančius asmenis (juridinio asmens pavadinimas ir jam atstovaujančio fizinio asmens vardas, pavardė);

54.4. Kolegijos posėdžių darbotvarkes (dokumentai paskelbiami ne vėliau kaip likus 3 darbo dienoms iki Kolegijos posėdžio, kai posėdis organizuojamas žodinės procedūros tvarka ir ne vėliau kaip per 2 darbo dienas nuo Kolegijos posėdžio darbotvarkės patvirtinimo, kai posėdis organizuojamas rašytinės procedūros tvarka);

54.5. Regiono plėtros tarybos ir Kolegijos sprendimus ir Kolegijos posėdžių protokolus (dokumentai paskelbiami ne vėliau kaip per 4 darbo dienas nuo jų užregistravimo);

54.6. Partnerių grupės išvadas (dokumentai paskelbiami ne vėliau kaip per 5 darbo dienas nuo Partnerių grupės posėdžio, kuriame priimta tokia išvada, dienos));

54.7. Regiono plėtros planą (dokumentai paskelbiami ne vėliau kaip per 4 darbo dienas nuo Kolegijos sprendimo, priimto regiono plėtros tarybos vardu dėl plano ar jo pakeitimų patvirtinimo įsigaliojimo) ir regiono plėtros plano įgyvendinimo ataskaitas (dokumentai paskelbiami ne vėliau kaip per 4 darbo dienas nuo Kolegijos sprendimo užregistravimo);

54.8. ne mažiau kaip trejų pastarųjų finansinių metų Regiono plėtros tarybos ataskaitų auditų išvadas, jeigu toks auditas buvo atliekamas (audito išvada paskelbiama ne vėliau kaip per 5 darbo dienas nuo Visuotinio dalyvių susirinkimo, kuriame buvo pritarta audituotai ataskaitai).

55. Regiono plėtros tarybos interneto svetainėje skelbiama tik aktuali ir teisiškai galiojanti informacija. Ji atnaujinama pagal skelbiamos informacijos keitimosi periodiškumą. Skelbiama informacija turi atitikti 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymo reikalavimus.

56. Tretiesiems asmenims turi būti sudarytos sąlygos su Regiono plėtros tarybos veiklos ataskaita ir kita visuomenei pateikiama informacija neatlygintinai susipažinti Regiono plėtros tarybos buveinėje Regiono plėtros tarybos darbo valandomis.

XIII SKYRIUS

REGIONO PLĖTROS TARYBOS TURTAS, JO NAUDOJIMO TVARKA

57. Regiono plėtros tarybai nuosavybės teise ir kitomis daiktinėmis teisėmis gali priklausyti nekilnojamasis turtas, transporto priemonės, įranga ir kitas Nuostatuose numatytai Regiono plėtros tarybos veiklai reikalingas kilnojamasis turtas, taip pat piniginės lėšos.

58. Visas Regiono plėtros tarybos turtas gali būti įgytas iš Regiono plėtros tarybos lėšų, taip pat įgytas iš kitų asmenų dovanojimo, paveldėjimo ar kitu teisėtu būdu.

59. Regiono plėtros tarybos lėšų šaltiniai atitinka Regioninės plėtros įstatyme nurodytus regionų plėtros tarybų lėšų šaltinius.

60. Regiono plėtros taryba lėšas, gautas kaip paramą, taip pat kitas negrąžintinai gautas lėšas ir kitą turtą naudoja jas perdavusio asmens nurodytiems (jei perduodamas šias lėšas asmuo davė tokius nurodymus) tikslams. Regiono plėtros taryba negali priimti lėšų ar kito turto, jei duodantis asmuo nurodo lėšas ar kitą turtą naudoti kitiems tikslams negu Regiono plėtros tarybos veiklos tikslas.

61. Regiono plėtros tarybos lėšos ir turtas gali būti naudojami tik Regiono plėtros tarybos nuostatuose nustatytiems Regiono plėtros tarybos veiklos tikslams.

62. Regiono plėtros tarybai nuosavybės teise priklausantis ilgalaikis turtas Visuotinio dalyvių susirinkimo sprendimu gali būti perleistas, išnuomotas, perduotas pagal panaudos sutartį (išskyrus Nuostatų 58 punkte nustatytas išimtis).

63. Regiono plėtros taryba negali neatlygintinai perduoti Regiono plėtros tarybos turtą nuosavybėn pagal patikėjimo ar panaudos sutartį Regiono plėtros tarybos dalyviui ar juridiniam asmeniui, kurio savininku ar dalyviu yra Regiono plėtros tarybos dalyvis (išskyrus Regiono plėtros tarybos likvidavimo atveju), suteikti paskolų, užtikrinti kitų asmenų prievolių vykdymą, prisiimti skolinių įsipareigojimų. Regiono plėtros tarybai neleidžiama steigti juridinį asmenį, kurio civilinė atsakomybė už juridinio asmens prievoles yra neribota, arba būti jo dalyviu.

XIV SKYRIUS

REGIONO PLĖTROS TARYBOS FINANSINĖS VEIKLOS KONTROLĖS IR VEIKLOS PRIEŽIŪROS TVARKA

64. Pasibaigus Regiono plėtros tarybos finansiniams metams, vadovaujantis Lietuvos Respublikos viešojo sektoriaus atskaitomybės įstatymo ir jo įgyvendinamųjų teisės aktų nustatyta tvarka, administracijos direktorius turi pateikti:

64.1. Visuotiniam dalyvių susirinkimui Regiono plėtros tarybos metinių ataskaitų rinkinį (tvirtinti) ir finansinių ataskaitų auditoriaus išvadą (tais atvejais, kai finansinių ataskaitų auditas atliktas vadovaujantis Regioninės plėtros įstatymu ar Visuotinio dalyvių susirinkimo sprendimu);

64.2. Kolegijai Regiono plėtros tarybos metinių ataskaitų rinkinį (vertinti ir teikti Visuotinam dalyvių susirinkimui atsiliepimus apie jį);

65. Regiono plėtros tarybos metinių ataskaitų rinkinys rengiamas Lietuvos Respublikos viešojo sektoriaus atskaitomybės įstatymo ir jo įgyvendinamųjų teisės aktų nustatyta tvarka. Juridinių asmenų registro tvarkytojui teikiamas Regiono plėtros tarybos metinių ataskaitų rinkinys, o kai atliktas metinių finansinių ataskaitų auditas, – metinių ataskaitų rinkinys kartu su auditoriaus išvada.

66. Už Regiono plėtros tarybos veiklai skiriamų valstybės biudžeto lėšų asignavimų naudojimą valstybės biudžeto lėšų asignavimų valdytojui atsiskaitoma valstybės biudžeto lėšų naudojimo sutartyje, sudarytoje tarp Regiono plėtros tarybos ir valstybės biudžeto lėšų asignavimų valdytojo, nustatyta tvarka.

67. Regiono plėtros tarybos valstybinį auditą atlieka Lietuvos Respublikos valstybės kontrolė.

68. Regiono plėtros tarybos finansinių ataskaitų rinkinio audito ir nepriklausomo veiklos audito paslaugos perkamos Lietuvos Respublikos viešųjų pirkimų įstatymo nustatyta tvarka.

69. Regiono plėtros tarybos vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu. Regiono plėtros tarybos vidaus auditas atliekamas Visuotinio dalyvių susirinkimo sprendimu, bet ne rečiau kaip vieną kartą per trejus finansinius metus. Regiono plėtros tarybos vidaus auditą atlieka Visuotinio dalyvių susirinkimo rotacijos principu parinkta Regiono plėtros tarybos dalyvio vidaus audito tarnyba.

XV SKYRIUS

REGIONO PLĖTROS TARYBOS

LIKVIDAVIMAS

70. Regiono plėtros taryba likviduojama Regioninės plėtros įstatymo ir Civilinio kodekso nustatytais pagrindais ir tvarka.

XVI SKYRIUS

NUOSTATŲ KEITIMO TVARKA

71. Nuostatų keitimo iniciatyvos teisę turi Regiono plėtros tarybos dalyvis (dalyviai), Kolegija ir administracijos direktorius. Nuostatai keičiami Visuotinio dalyvių susirinkimo sprendimu Nuostatų 40 punkte nustatyta tvarka.

72. Pakeistus Nuostatus pasirašo Visuotinio dalyvių susirinkimo, priėmusio sprendimą pakeisti Nuostatus, pirmininkas. Nuostatus pasirašiusių asmenų parašų tikrumo notaras neliudija.

73. Nuostatų pakeitimai įsigalioja nuo jų įregistravimo Juridinių asmenų registre teisės aktų nustatyta tvarka.

Kauno regiono plėtros tarybos

2024 m. d. visuotinio dalyvių

susirinkimo įgaliotas asmuo

__________